Folketing
2010-05-21

Jeg vil starte med at anerkende de gode intentioner i beslutningsforslaget: For det første fordi beslutningsforslaget søger at fremme demokratiarbejdet, hvilket Venstre ser som et af omdrejningspunkterne for dansk udviklingsbistand – demokratifremme – og det er jo også indbygget i det her forslag, og for det andet fordi forslaget fokuserer på at fremme den folkelige forankring af dansk udviklingsbistand i Danmark. Det er jo et problem, kan man sige, at danskerne ikke er klar over, hvad de mange penge, vi giver i udviklingsbistand, går til. Hvis man kigger på undersøgelser, kan man se, at danskerne tror, at der bliver svindlet med en stor del af midlerne, og at de ikke går til det rigtige, altså rent faktisk at hjælpe folk. Det er forkert. De går faktisk de rigtige steder hen, det er der masser af internationale undersøgelser, der viser. Men der er ikke i samfundet den der folkelige forankring, der er ikke den der diskussion af, hvad bistandskroner går til, og det er jo også et element her i frivilligkorpset.